

**Program**

 **utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi - Subvencije javnim preduzećima- za uvezivanje radnog staža“**

Mostar, 2024. godine

Bosna i Hercegovina

Federacija Bosne i Hercegovine

Federalno ministarstvo energije, rudarstva i industrije

Mostar

|  |
| --- |
| **1. UVOD** |

U Federaciji Bosne i Hercegovine, dugogodišnji je izazov neuplaćivanje doprinosa radnicima u oba sektora, kako javnom tako i privatnom. Ovaj problem naglašava se kada radnici, nakon stjecanja prava na penziju, shvate da im nedostaju uplaćeni doprinosi. Nedisciplina u plaćanju doprinosa otežava proces naplate doprinosa za penzijsko i invalidsko osiguranje, čime se suspendiraju i prava iz obaveznog zdravstvenog osiguranja. Kada tvrtke završe u stečaju ili likvidaciji, radnici se suočavaju s nemogućnošću povezivanja radnog staža, sprečavajući ih da ostvare zasluženu penziju. Procjenjuje se da se taj problem tiče nekoliko desetina hiljada radnika u Bosni i Hercegovini.

Kako bi se pokušao riješiti ovaj problem, Vlada Federacije Bosne i Hercegovine donosi postupne mjere. Jedna od njih uključuje dodjelu sredstava za uvezivanje radnog staža kroz donošenje programa i objavljivanje Javnog poziva. S obzirom na socijalnu osjetljivost ovog pitanja, Vlada Federacije Bosne i Hercegovine je i u 2024. godini predvidjela sredstva u iznosu od 2.500.000,00 KM za ovu svrhu. Planirana sredstva namijenjena su upravo za pokrivanje neuplaćenog radnog staža po osnovu doprinosa za penzijsko i invalidsko osiguranje.

|  |
| --- |
| **2. PRAVNI OSNOV** |

* Strategija razvoja drvne industrije Federacije Bosne i Hercegovine za period 2016.-2025. godina („Službene novine Federacije BiH“, broj 70/18);
* Strategija razvoja industrije građevinskog materijala Federacije Bosne i Hercegovine za period 2018.-2025. godine („Službene novine Federacije BiH“, broj 70/18);
* Strategija razvoja metalnog i elektro sektora Federacije Bosne i Hercegovine za period 2016.-2025. godine („Službene novine Federacije BiH“, broj 70/18);

|  |
| --- |
| **3. ZAKONODAVNI OKVIR PROVOĐENJA PROGRAMA** |

* Budžet Federacije Bosne i Hercegovine za 2024. godinu („Službene novine Federacije Bosne i Hercegovine“, broj 7/24);
* Zakon o izvršavanju Budžeta Federacije Bosne i Hercegovine za 2024. godinu („Službene novine Federacije Bosne i Hercegovine“, broj 7/24).

|  |
| --- |
| **4. CILJ I NAMJENA PROGRAMA** |

Program utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi - Subvencije javnim preduzećima - za uvezivanje radnog staža“ (u daljem tekstu: Program), ima prvenstveno za cilj očuvanje socijalnog mira koji se kroz ovaj Program realizira zbrinjavanjem radnika koji ne mogu ostvariti pravo na odlazak u penziju, obzirom da im nije uplaćen radni staž.

Raspoloživa sredstva su grant sredstva i dodjeljuju se za izmirenje dugovanja preduzeća za neuplaćene doprinose samo po osnovu doprinosa za PIO/MIO i to za radnike koji će sa stažom osiguranja za koji će biti uplaćeni doprinosi za PIO/MIO, nakon uplate, ispunjavati uslove za ostvarivanje prava za penzionisanje, po bilo kojem osnovu.

Rezultat provođenja ovog Programa je rješavanje socijalnog statusa zaposlenika, kroz penzionisanje.

Dodjela sredstava će se vršiti za izmirenje dugovanja privrednog društva, za neuplaćene doprinose samo po osnovu PIO/MIO za radnike koji su do dana podnošenja zahtjeva za dodjelu sredstava podnijeli zahtjev Federalnom Zavodu PIO/MIO za penzionisanje, po bilo kojem osnovu.

|  |
| --- |
| **5. KORISNICI SREDSTAVA** |

Korisnik finansijske pomoći može biti privredno društvo koje kumulativno ispunjava sljedeće osnovne kriterije :

1. Korisnik pomoći je privredno društvo koje posluje u skladu sa Zakonom o privrednim društvima („Službene novine Federacije BiH“, br. 81/15 i 75/21),
2. Korisnik pomoći je privredno društvo sa sjedištem u Federaciji Bosne i Hercegovine,
3. Korisnik pomoći je javno privredno društvo, odnosno privredno društvo u čijem osnovnom kapitalu je kapital Federacije Bosne i Hercegovine ili bilo kojeg nivoa vlasti u Federaciji Bosne i Hercegovine zastupljen sa više od 50% vlasništva,
4. Korisnik sredstava je privredno društvo iz oblasti metalne, elektro i automobilske industrije, industrije građevinskog materijala, drvne, papirne i grafičke industrije, proizvodnje tekstila, kože i obuće, hemijske industrije i industrije gume i plastike, namjenske industrije, sakupljanja otpada i reciklaže materijala, kao i iz oblasti rudarstva, odnosno privredno društvo kome je prema KD BiH 2010 glavna šifra djelatnosti (djelatnost koju pravno lice pretežno obavlja/lo) dodijeljena od nadležnog Zavoda za statistiku, iz područja C-Prerađivačka industrija, izuzev oblasti:

• 10 (Proizvodnja prehrambenih proizvoda);

• 11 (Proizvodnja pića);

• 12 (Proizvodnja duhanskih proizvoda).

Korisnik sredstava je privredno društvo iz područja E-Snabdijevanje vodom; uklanjanje otpadnih voda, upravljanje otpadom te djelatnosti sanacije okoliša, izuzev oblasti:

• 36 (Sakupljanje, pročišćavanje i snabdijevanje vodom);

• 37 (Uklanjanje otpadnih voda);

• 39 (Djelatnosti sanacije okoliša te ostale djelatnosti upravljanja otpadom).

Korisnik sredstava je privredno društvo iz područja B-Vađenje ruda i kamena, oblast 07(Vađenje metalnih ruda) i to samo razred 07.29 (Vađenje ostalih ruda obojenih metala).

Napomena:

Kriterij iz tačke 4. se ne odnosi na privredna društva iz tačke IV. Uredbe o izmjeni uredbe o vršenju ovlaštenja u privrednim društvima sa učešćem državnog kapitala iz nadležnosti Federacije Bosne i Hercegovine („Službene novine Federacije BiH“, broj 101/22) nad kojima Federalnog ministarstva energije, rudarstva i industrije vrši monitoring i podnošenje izvještaja Vladi Federacije Bosne i Hercegovine o statusu i toku stečajnog ili likvidacionog postupka, kao i mjerama za zaštitu interesa imovine Federacije.

Pravo učešća po ovom Programu imaju i privredna društva u stečaju kao i privredna društva koja više nisu „aktivna“. Privredna društva koja više nisu „aktivna“ su privredna društva koja su nakon zatvaranja stečajnog postupka brisana iz sudskog registra ali u kojima nije okončan proces likvidacije, obzirom na dugovanja koja postoje, te ovakvi „potencijalni korisnici sredstava“ ne moraju ispunjavati kriterij iz tačke 1., s obzirom da više nisu „aktivna“.

Neprihvatljivi korisnici za dodjelu sredstava su:

* privredna društva kojima je upućen zahtjev, odnosno nalog za povrat dodijeljenih budžetskih sredstava Federalnog ministarstva energije, rudarstva i industrije iz prethodnog perioda za uvezivanje staža radi penzionisanja, a koji do dana podnošenja zahtjeva za dodjelu sredstava po ovom Programu nije realizovan;
* radnici koji su do dana podnošenja zahtjeva za dodjelu sredstava, već, po bilo kojem osnovu, penzionisani.

|  |
| --- |
| **6. OSTALI KRITERIJI ZA IZBOR KORISNIKA**  |

Pravo na učešće po ovom Programu i dodjelu grant sredstava imaju preduzeća koja ispunjavaju osnovne kriterije definisane u tački 5. ovog Programa.

Zahtjevi koji ispunjavaju zadane kriterije iz ovog Programa, ocjenjuju se po obrazcu 1.

OBRAZAC 1

|  |  |  |
| --- | --- | --- |
| **KRITERIJI** | **Mogući broj bodova** | **Ostvareni broj bodova** |
| **Broj zaposlenih u privrednom društvu** **(ne odnosi se na privredna društva koja nisu „aktivna“)** |
| Broj zaposlenih u privrednom društvu do 40 | 2 |   |
| Broj zaposlenih u privrednom društvu od 41 do 80 | 4 |  |
| Broj zaposlenih u privrednom društvu od 81 do 100 | 8 |   |
| Broj zaposlenih u privrednom društvu > 100 | 10 |   |
| **Status privrednog društva** |
| Privredno društvo zbog okončanja procesa likvidacije treba dodatna sredstva za uplatu doprinosa za penzionisanje | 10 |  |
| Privredno društvo zbog stečaja treba dodatna sredstva za uplatu PIO za penzionisanje | 3 |   |
| Privredno društvo nije u stečaju  | 2 |   |
| **Broj radnika koji će se penzionisati** |
| Broj penzionisanih <5 | 5 |   |
| Broj penzionisanih od 5 do 10 | 7 |   |
| Broj penzionisanih od 11 do 20 | 9 |   |
| Broj penzionisanih od 21 do 30 | 12 |   |
| Broj penzionisanih od 31 do 50 | 15 |  |
| Broj penzionisanih > 50 | 20 |  |
| **UKUPNO OSTVARENO BODOVA** |  |   |

|  |
| --- |
| **7. SREDSTVA PREDVIĐENA ZA DODJELU**  |

Sredstva za provođenje ovog Programa utvrđena su Budžetom Federacije Bosne i Hercegovine za 2024. godinu, u razdjelu 17, ekonomski kod 6144, „Tekući transferi i drugi tekući rashodi - Subvencije javnim preduzećima - za uvezivanje radnog staža“ u iznosu od 2.500.000,00 KM.

Navedena sredstva su grant sredstva Federalnog ministarstva energije, rudarstva i industrije (u daljem tekstu: Ministarstvo) i dodjeljivati će se po ovom Programu i raspisanom Javnom pozivu.

Dodjela sredstava će biti regulisana ugovorom o dodjeli grant sredstava, koji se sklapa između Ministarstva sa jedne strane, i korisnika, sa druge strane.

Nakon potpisivanja ugovora Ministarstvo će dati nalog Trezoru Federacije BiH da izvrši uplatu odobrenih sredstava na račun Federalnog zavoda PIO/MIO.

Minimalan iznos sredstava po ovom programu je 1.000,00 KM, a maksimalan iznos sredstava koji se može odobriti za jedno privredno društvo je 400.000,00 KM po jednom javnom pozivu.

Privredno društvo/odgovorna osoba može aplicirati za dodjelu sredstava po svakom raspisanom javnom pozivu.

|  |
| --- |
| **8. TRAJANJE PROGRAMA**  |

Program traje do utroška sredstava, a najkasnije do kraja fiskalne godine (odnosno do 31.12.2024. godine).

|  |
| --- |
| **9. TIJELA NADLEŽNA ZA PROVOĐENJE PROGRAMA**  |

Tijela nadležna za provođenje i nadzor nad namjenskim korištenjem sredstava po ovom Programu su Ministarstvo, Federalno ministarstvo finansija/financija, Porezna uprava Federacije Bosne i Hercegovine i Federalni zavod PIO/MIO, svako u okviru svoje nadležnosti.

U slučaju da se dodijeljena sredstva ne opravdaju, odnosno ukoliko uplatom sredstava odobrenih po Odluci o dodjeli sredstava zaposlenik nije „otišao“ u penziju, Ministarstvo će od korisnika zatražiti povrat sredstava, što će se detaljnije definisati Ugovorom o dodjeli grant sredstava.

|  |
| --- |
| **10. PROVOĐENJE PROGRAMA** |

Sredstva se dodjeljuju na osnovu raspisanog Javnog poziva. Javnim pozivom se definišu osnovne informacije o Programu: uslovi za učešće u Programu, namjena i iznos grant sredstava koja su na raspolaganju za dodjelu, potrebna dokumentacija koja se prilaže uz zahtjev za dodjelu sredstava, način prijavljivanja, korisnici, rok i mjesto podnošenja prijava, uslovi za prijavu po Programu, postupak provođenja Programa i Javnog poziva, način prijavljivanja, kao i ostale relevantne informacije.

Javi poziv ne može trajati duže od 30.11. tekuće fiskalne godine.

Javnim pozivom, od potencijalnih korisnika sredstava, će biti zatražena sljedeća dokumentacija:

1. Zahtjev za dodjelu grant sredstava (na web stranici Ministarstva [www.fmeri.gov.ba](http://www.fmeri.gov.ba) ), za privredna društva koja nisu „aktivna“ zahtjev može podnijeti ministar privrede nadležnog kantona,
2. Spisak zaposlenika izdat od strane Federalnog zavoda PIO/MIO, koji sadrži i lični i matični broj osiguranika koji će, po bilo kojem osnovu, ostvariti uslove za odlazak u penziju do dana podnošenja zahtjeva za dodjelu sredstava, sa datumom sticanja prava na penziju, periodom za koji se vrši uplata duga i iznosom duga samo po osnovu PIO/MIO i koji su podnijeli zahtjev Federalnom zavodu za PIO/MIO za penzionisanje.( dostaviti kopiju zahtjeva )

Ukoliko u potvrdi Federalnog zavoda PIO/MIO bude navedeno da je potrebno za pojedine zaposlenike izvršiti dokup staža od strane Federalnog zavoda za zapošljavanje kako bi se ispunili uslovi za ostvarivanje prava za penzionisanje, to je uz ostalo potrebno da korisnik sredstava Ministarstvu dostaviti i akt Federalnog zavoda za zapošljavanje kojim je navedeno da će za zaposlenike, navodeći ime i prezime, Federalni zavod za zapošljavanje sprovesti postupak po podnesenom Zahtjevu u skladu sa Zakonom o posredivanju u zapošljavanju i socijalnoj sigurnosti nezaposlenih osoba (“Službene novine Federacije BiH“, br. 41/01, 22/05 i 9/08).

1. Aktuelni izvod iz sudskog registra (original ne stariji od 30 dana)(nije potrebno za privredna društva koja nisu „aktivna“),
2. Statut ili odluka/akt o osnivanju ( kopija i ne mora biti ovjereno) (nije potrebno za privredna društva koja nisu „aktivna“),
3. Uvjerenje o poreznoj registraciji kod Porezne uprave – ID broj,(ovjerena kopija)
4. Uvjerenje o registraciji obveznika poreza na dodanu vrijednost – PDV broj, (nije potrebno za privredna društva koja nisu „aktivna“),
5. Obavještenje nadležnog zavoda za statistiku o razvrstavanju prema glavnoj šifri djelatnosti po KD BiH 2010,
6. Lična karta i CIPS potvrda o prebivalištu lica ovlaštenog za zastupanje; za privredna društva koja nisu „aktivna“, lice ovlašteno za zastupanje, po ovom Programu, je ministar privrede nadležnog kantona
7. Izjavu, ovjerenu i potpisanu od strane odgovornog lica za privredno društvo/ministra privrede nadležnog kantona, koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba) ) i kojom se odgovorno lice obavezuje da će po odobrenju grant sredstava, izvršiti uplatu sredstava po osnovu duga za ostale doprinose i to za zaposlenike za koje se traže grant sredstva,
8. Spisak zaposlenika iz matične evidencije aktivnih osiguranika, izdat od strane nadležne Porezne uprave ne stariji od 30 dana od dana podnošenja zahtjeva (min. 5 zaposlenika), osim za privredna društva koja su u stečaju i koja nisu „aktivna“.

Svi traženi dokumenti trebaju biti originali ili ovjerene kopije (ovjera ne starija od 30 dana od dana podnošenja zahtjeva za dodjelu grant sredstava) osim dokumenata za koje je izričito navedeno u kojoj formi se dostavljaju.

Zahtjev za dodjelu sredstava sa potrebnom dokumentacijom po Javnom pozivu, poredanom po tačkama Javnog poziva, podnosi se Ministarstvu.

Javni poziv po ovom Programu biti će raspisan nakon što Vlada Federacije Bosne i Hercegovine usvoji Program.

Ukoliko sredstva ne budu utrošena po prvom raspisanom Javnom pozivu, Ministarstvo može raspisati novi Javni poziv, do utroška sredstava.

Nakon uvida u dostavljene zahtjeve sa pripadajućom dokumentacijom, ocjenjuje se formalna ispravnost dostavljenih zahtjeva i vrši ocjenjivanje formalno ispravnih zahtjeva po obrazcu broj 1., koji je sastavni dio ovog Programa i Javnog poziva. Nakon toga se formira rang lista privrednih društava na osnovu visine dodijeljenih bodova (od najvećeg do najmanjeg), te se na osnovu Programom i Javnim pozivom definisanih kriterija, sačinjava Prijedlog odluke o izboru korisnika grant sredstava, i ista se dostavlja na mišljenje nadležnoj Službi Ministarstva i nadležnim institucijama u Federaciji Bosne i Hercegovine. Nakon dostavljenih mišljenja, zajedno sa istim se dostavlja Vladi Federacije Bosne i Hercegovine na razmatranje i usvajanje.

Napomena:

U slučaju da je ukupan iznos sredstava svih formalno ispravnih zahtjeva, veći od raspoloživog iznosa za dodjelu, Komisija za selekciju će formirati zbirnu listu svih formalno ispravnih korisnika sa imenima zaposlenika, datumom sticanja prava na penziju i iznosom za uplatu po osnovu duga za PIO/MIO. Nakon toga se formira rang lista sa datumom sticanja prava na penzionisanje, hronološkim redosljedom od najstarijeg datuma. U tom slučaju prednost će imati zaposlenik sa ranijim datumom sticanja prava na penziju.

Od privrednog društva koje je dostavilo zahtjev za dodjelu sredstava, može se zatražiti dodatna dokumentacija ili pojašnjenja u pisanoj formi.

Ministarstvo odlučuje o svim naknadnim zahtjevima korisnika za izmjenama usljed nastupanja neplaniranih okolnosti.

Podnosioci zahtjeva kojima su odobrena sredstva, pozivaju se na potpisivanje ugovora, kojim se preciziraju sva prava i obaveze ugovornih strana.

|  |
| --- |
| **11. KONTROLA UTROŠKA GRANT SREDSTAVA** |

U svrhu kontrole namjenskog korištenja dodijeljenih sredstava, Ministarstvo će od korisnika zatražiti pismeni dokaz Federalnog zavoda PIO/MIO kojim se dokazuje da su zaposlenici za koja su odobrena sredstva po ovom Programu, nakon uplate istih, po bilo kojem osnovu ostvarili pravo na penziju, odnosno da su penzionisani. Navedeni pismeni dokaz treba dostaviti najkasnije 120 dana (četiri mjeseca) od dana uplate dodijeljenih sredstava.

|  |
| --- |
| **12. OBJAVLJIVANJE AKATA** |

Ministarstvo će ovaj Program, Javni poziv, Odluku o usvajanju Programa i Odluku o dodjeli sredstava, objaviti u „Službenim novinama Federacije BiH“, kao i na web stranici Ministarstva.

Ministarstvo će Obavijest o objavi Javnog poziva objaviti u dnevnim novinama „Večernji list“.

Javni poziv ostaje otvoren 30 dana od dana objave Javnog poziva u Službenim novinama Federacije BiH.

 **M I N I S T A R**

Vedran Lakić